IL-ĠISEM TIEGĦU GĦALINA – Il-Festa tal-Ġisem u d-Demm ta' Kristu – Sena A – 14 ta' Ġunju 2020 Il-Festa tal-Ġisem u d-Demm ta' Kristu IL-ĠISEM TIEGĦU GĦALINA Dewtoronomju 8, 2-3; 14b-16a; Salm 147; Korintin 10: 16-17; Ġwanni 6 : 51-58 Il-Vanġelu F'dak iż-żmien, Ġesù qal lin-nies: "Jiena hu l-Ħobż il-ħaj, li niżel mis-sema. Jekk xi ħadd jiekol minn dan il-ħobż jgħix għal dejjem. U l-ħobż li jiena nagħti huwa ġismi għall-ħajja tad-dinja." Fuq hekk il-Lhud tlewmu bejniethom, u bdew jgħidu: «Kif jista' dan jagħtina ġismu biex nikluh?" Ġesù mela qalilhom: "Tassew, tassew ngħidilkom, jekk ma tiklux il-ġisem ta' Bin il-bniedem u ma tixorbux demmu, ma jkollkomx il-ħajja fikom. Min jiekol ġismi u jixrob demmi għandu l-ħajja ta' dejjem, u jiena nqajmu mill-imwiet fl-aħħar jum. Għax ġismi huwa tassew ikel, u demmi hu tassew xorb. Min jiekol ġismi u jixrob demmi jibqa' fija u jiena fih. Bħalma bagħatni l-Missier, li hu ħaj, u jiena ngħix b'Missieri, hekk ukoll min jiekol lili, hu wkoll jgħix bija. Dan huwa l-ħobż li niżel mis-sema; m'huwiex bħal dak li kielu missirjietkom u mietu; min jiekol dan il-ħobż jgħix għal dejjem." Il-Ħsieb min jiekol dan il-ħobż jgħix għal dejjem Il-Mulej tela' fis-sema, bagħtilna l-Ispirtu s-Santu, enfasizza l-preżenza qawwija tat-Trinità Qaddisa u llum iħallilna Ġismu u Demmu għalina biex nikbru fil-fiduċja u fl-għajxien tal-fidi tagħna. Kemm għandna llum għaliex ngħidulu grazzi lill-Mulej! Kemm tassew ma nafux napprezzaw il-ġid kbir, l-għajnuna bl-abbundanza li jagħtina l-Mulej kuljum. Ħallielna ġismu u demmu. X'seta' jħallilna aktar sabiex ikun ċert li ma naqgħux, li se jibqa' magħna dejjem sa l-aħħar taż-żminijiet? Kemm tassew inkunu grati lejn il-Ħallieq meta nagħmlu ġimgħat, xhur u xi kultant snin ma nersqu biex nirċievu l-EWKARISTIJA – il-Ġisem u d-Demm ħaj ta' Kristu għalina. Min jaf kemm-il darba ersaqna għat-tqarbin b'indifferenza. Ġesù ħallielna Ġismu u Demmu biex iħeġġiġna b'nar ta' mħabba u aħna nitilgħu għax hekk drajna, nersqu lejn l-artal mingħajr l-ebda sens ta' dak li ser nirċievu, noħorġu mill-knisja u jibqa' kollox l-istess. Il-Kelma Fl-Ewwel Qari tal-lum, meħud mill-Ktieb tad-Dewteronomju, Mosè jfakkar fl-opri kbar li wettaq magħhom Alla fid-deżert, l-ilma li ħareġ mill-blat kif ukoll il-manna li temagħhom. Huwa għalhekk importanti li lkoll kemm huma jagħrfu l-kobor t'Alla għalihom. Fis-Salm 147 għandna lis-Salmista jkanta innu ta' tifħir quddiem l-għeġubijiet li Alla għamel mal-poplu tiegħu. Fit-Tieni Qari tal-lum San Pawl, fl-Ittra lill-Korintin, juri l-unità li toħroġ mill-Ewkaristija. "La l-ħobża hi waħda, aħna li aħna ħafna, aħna ġisem wieħed. "Fil-Vanġelu tal-lum, meħud minn San Ġwann, Ġesù jitkellem ċar li hu l-ħobż tal-ħajja. Il-Ħajja 1. Ġesù jrid jagħtina ġismu u demmu biex nibqgħu ħajjin. Għaliex nibqgħu nagħżlu l-mewt? 2. Il-Mulej idawwalna u jgħinna fil-mixi tagħna permezz ta' l-Ewkaristija. Kemm qed niffrekwentaw u nifhmu dak li nirċievu? 3. Kemm qed inferrgħu l-imrar tagħna quddiem Ġesù fl-Ewkaristija Mqaddsa? 4. Jekk trid bidla sħiħa u għajnuna kbira fil-ħajja tiegħek trid tersaq aktar u tifhem l-Ewkaristija. Mulej tiegħi u Alla tiegħi.
IL-ĠISEM TIEGĦU GĦALINA – Il-Festa tal-Ġisem u d-Demm ta' Kristu – Sena A – 14 ta' Ġunju 2020